P6_TA(2004)0013

Irakin tilanne

Euroopan parlamentin päätöslauselma Irakin tilanteesta

Euroopan parlamentti, joka

- ottaa huomioon Irakin tilanteesta yksitoista vuotta Persianlahden sodan jälkeen 16. toukokuuta 2002 [1] ja Irakin tilanteesta 30. tammikuuta 2003 [2] antamansa päätöslauselmat, Irakin tilanteesta 24. syyskuuta 2003 antamansa suosituksen neuvostolle [3] sekä joustovälineen varojen käyttöön ottamisesta Irakin kunnostamisen ja jälleenrakentamisen hyväksi 6 päivänä toukokuuta 1999 tehdyn toimielinten sopimuksen 24 kohdan mukaisesti 18 päivänä joulukuuta 2003 tehdyn Euroopan parlamentin ja neuvoston päätöksen 2004/155/EY [4],

- ottaa huomioon Yhdistyneiden Kansakuntien turvallisuusneuvoston päätöslauselmat 1483 [5], 1500 [6], 1502 [7], 1511 [8] ja 1546 [9],

- ottaa huomioon työjärjestyksen 103 artiklan 2 kohdan,

A. ottaa huomioon YK:n turvallisuusneuvoston yksimielisesti hyväksymän päätöslauselman 1546, jossa vahvistetaan Irakin väliaikaisen hallituksen suvereniteetti 30. kesäkuuta 2004 lukien, ja tukee sen täytäntöönpanoa,

B. ottaa huomioon, että Eurooppa-neuvosto vakuutti 17. ja 18. kesäkuuta 2004 pitämässään kokouksessa uudestaan sitoutuneisuuttaan turvallisen, vakaan, yhtenäisen, hyvinvoivan ja demokraattisen Irakin perustamiseen, ja panee merkille 13. syyskuuta 2004 kokoontuneen yleisten asioiden neuvoston päätelmät,

C. panee tyytyväisenä merkille komission tiedonannon (KOM(2004)0417) Euroopan unionista ja Irakista sekä siinä ehdotetut puitteet suhteiden kehittämiselle,

D. toteaa, että Irakin poliittinen tilanne ja turvallisuustilanne on edelleen epävakaa, mikä aiheuttaa lukuisia kuolemia ja vammautumisia eurooppalaisten, irakilaisten ja kansainvälisen sotilashenkilöstön keskuudessa;

1. tuomitsee ankarasti kaiken summittaisen väkivallan ja erityisesti siviilejä, uskonnollisia vähemmistöjä, poliisivoimia ja monikansallisia sotilasjoukkoja vastaan tehdyt terrori-iskut, panttivankien — myös toimittajien ja kansalaisjärjestöjen henkilöstön — sieppaukset ja tehdyt hirvittävät, vielä rangaistuksetta jääneet murhat; muistuttaa, että on kaikin keinoin pyrittävä lopettamaan yritykset, joilla väkivalloin heikennetään Irakin hallituksen ja kansainvälisen yhteisön päättäväisyyttä jatkaa demokratisoitumisprosessia;

2. tuomitsee erityisesti mitä voimakkaimmin ranskalaisten journalistien Christian Chesnotin ja Georges Malbrunot'n sekä italialaisten avustustyöntekijöiden Simona Torrettan ja Simona Parin sekä Ison-Britannian kansalaisen kidnappauksen ja vaatii heidän, ja kansallisuudesta riippumatta kaikkien muiden panttivankien välitöntä vapauttamista ilman ehtoja; pitää ilahduttavana Irakin kansalaisten esittämiä ja islamilaisessa maailmassa esitettyjä monia solidaarisuudenosoituksia panttivankeja kohtaan; kehottaa Irakin viranomaisia ja asiasta vastaavia virallisia elimiä tekemään kaikkensa panttivankien vapauttamiseksi ja olemaan aiheuttamatta mitään esteitä vapauttamiselle; pyytää, että kaikki mahdollinen tehtäisiin italialaisen toimittajan Enzo Baldonin ruumiin palauttamiseksi kotimaahan;

3. vaatii neuvoston puheenjohtajavaltiota, YUTP:n korkeaa edustajaa sekä komissiota tukemaan asianomaisten jäsenvaltioiden tekemiä asiaa koskevia aloitteita;

4. kehottaa Irakin uuden hallituksen viranomaisia ja maan uskonnollisia yhteisöjä ja erityisesti uskonnollisia johtajia tuomitsemaan ankarasti, selvästi ja yksiselitteisesi kaikenlaisen terrorin;

5. vahvistaa, että Euroopan unioni on päättäväisesti avustamassa Irakin kehittämistä ja uudelleensopeuttamista kansainväliseen yhteisöön suvereenina, itsenäisenä ja demokraattisena kumppanuusmaana; tukee voimakkaasti komission keskipitkän aikavälin strategiaa, joka vastaa näitä periaatteita;

6. vaatii, että siirtymäkauden kansalliskokouksen vaalit, jotka on tarkoitus järjestää ennen tammikuuta 2005 ja joita pidetään tärkeänä askeleena kohti demokraattista Irakia, ovat vapaat ja oikeudenmukaiset ja että naiset osallistuvat niihin täysimääräisesti;

7. tukee komission ehdotusta osoittaa 200 miljoonaa euroa lisää EU:n tukea Irakin jälleenrakennukseen vuonna 2005 ja kehottaa neuvostoa käyttämään joustavuusvälinettä tämän sitoumuksen toteuttamiseen ilman, että menoja vähennetään muilla EU:n ulkoisten toimien aloilla; vaatii, että jälleenrakennusprosessi on avoin kaikilta osin ja erityisesti poliittisesti, taloudellisesti ja rahoituksellisesti;

8. suosittelee, että parlamentin ulkoasiain valiokunta laatisi Irakin tilannetta koskevan kattavan mietinnön, jossa otettaisiin huomioon sodan seuraukset ja kaikki ennalleenpalauttamiseen, jälleenrakentamiseen ja vakauttamiseen liittyvät ongelmat maassa;

9. kehottaa puhemiestä välittämään tämän päätöslauselman neuvostolle, YUTP:n korkealle edustajalle, komissiolle, jäsenvaltioiden parlamenteille, Irakin väliaikaiselle hallitukselle, Irakin väliaikaiselle parlamentille, YK:n pääsihteerille sekä YK:n turvallisuusneuvostolle.

[1] EUVL C 180 E, 31.7.2003, s. 499.

[2] EUVL C 39 E, 13.2.2004, s. 67.

[3] EUVL C 77 E, 26.3.2004, s. 226.

[4] EUVL L 54, 23.2.2004, s. 1.

[5] YK:n turvallisuusneuvoston päätöslauselma 1483, annettu 22. toukokuuta 2003, sodanjälkeisen Irakin "hallinnosta" ja YK:n erityisedustajan toimivallasta.

[6] YK:n turvallisuusneuvoston päätöslauselma 1500, annettu 14. elokuuta 2003, Irakin edustuksellisen hallintoneuvoston perustamisesta ja Yhdistyneiden Kansakuntien avustusoperaation perustamisesta.

[7] YK:n turvallisuusneuvoston päätöslauselma 1502, annettu 26. elokuuta 2003, vaatimuksista YK:n ja humanitaarisen avustushenkilökunnan suojelemiseksi.

[8] YK:n turvallisuusneuvoston päätöslauselma 1511, annettu 16. lokakuuta 2003.

[9] YK:n turvallisuusneuvoston päätöslauselma 1546, annettu 8. kesäkuuta 2004.

--------------------------------------------------